Broj: 711-I-1470-P-156-19/20-03-12

Zagreb, 10. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **u predmetu dužnosnika Garija Cappellija**, **ministra turizma do 21. srpnja 2020. i Ane Kučić, gradonačelnice Grada Malog Lošinja,** na 91. sjednici, održanoj 10. srpnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Garija Cappellija, ministra turizma do 21. srpnja 2020. i Ane Kučić, gradonačelnice Grada Malog Lošinja, neće se pokrenuti, s obzirom da okolnosti poslovanja Muzeja Apoksiomena u Gradu Malom Lošinju ne upućuju na moguću povredu odredbi ZSSI-a počinjenu od strane navedenih dužnosnika.**

Obrazloženje

Povjerenstvo je 6. svibnja 2019. zaprimilo anonimnu prijavu mogućeg sukoba interesa podnesenu protiv dužnosnika Garija Cappellija, ministra turizma do 21. srpnja 2020. i Ane Kučić, gradonačelnice Grada Malog Lošinja, koja je zaprimljena u knjizi ulazne pošte Povjerenstva pod brojem: 711-U-1912-P-156/19-01-5, povodom koje se vodi predmet broj P-156/19. U prijavi podnositelj u bitnom prenosi navode iz teksta objavljenog 28. travnja 2019. na lokalnom portalu „Volim Lošinj“.

Navodi da je od objave teksta prošlo već 7 dana, a ništa se ne događa, nitko iz vlasti se građanima nije obratio čak niti običnim priopćenjem. Građani Malog Lošinja su navodno zaprepašteni i žive u bojazni da će kriminal koji je od strane djelatnika otkriven u Muzeju Apoksiomen ostati čak i bez ikakve istrage, ističe. Nadalje navodi da se građani boje javno pokrenuti bilo što jer žive u strahu od moguće osvete, a većina toga je pod kontrolom nekoliko moćnika i razgranate hobotnice. Sadržaj članka koji je objavljen pod naslovom „Svi su znali sve“, navodi, da se može pročitati na adresi: *http://www.volim-losini.ore politika/2828-svi-su-znali-sve,* te ga u prilogu prijave dostavlja.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo uvid u dostavljene javno dostupne novinske članke, kao i u dostavljena Izvješća ili prikupilo potrebne podatke i dokumentaciju od nadležnih tijela.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je Gari Cappelli na temelju obnašanja dužnosti ministra turizma obvezan postupati sukladno odredbama ZSSI-a. Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Ana Kučić na temelju obnašanja dužnosti gradonačelnice Grada Malog Lošinja obvezna postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako je dužnosnik Gari Capelli od 19. listopada 2016. do 21. srpnja 2020. obnašao dužnost ministra turizma, dok je od 27. svibnja 2013. do 21. listopada 2016. obnašao dužnost gradonačelnika Grada Malog Lošinja.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Ana Kučić od 27. svibnja 2017., u svom drugom mandatu, obnaša dužnost gradonačelnice Grada Malog Lošinja.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

 Uvidom u tekst dostavljen u prilogu prijave utvrđen je da se u tekstu navodi kako kako je povod za tekst povratak A. H. na radno mjesto u tu ustanovu, koju je napustio u neslavnim okolnostima. Zaposlen na radnom mjestu recepcionara, naplaćivao je ulaznice u muzeju i pritom otuđio nepoznat iznos novca. Način je bio više nego jednostavan: kad posjetitelji dobiju ulaznicu ne očekuju da dobiju i račun smatrajući da su s kartom dobili i potvrdu o plaćanju. U muzeju nitko ne uspoređuje broj izdanih ulaznica i na naplatni uređaj otkucanih računa. Veoma jednostavno i dugo vremena uspješno, tako da je mlada podstanarska obitelj uspijevala živjeti iznad platežnih mogućnosti svojih radnih mjesta i pripadajućih im plaća. O tome su znali svi se: personal u muzeju, kustosi i odgovorne osobe Grada Mali Lošinj. Prva kustosica obavijestila je o tome tadašnjeg gradonačelnika Garija Cappellija, a nakon što ništa nije poduzeto, otišla je iz ustanove.

Zaštitar N.C. pisao je pismo gradonačelnici Ani Kučić u kojemu je naveo da u poslovanju recepcije postoje elementi krađe. U međuvremenu brojni su se posjetitelji i suradnici žalili na nepismenost i nekulturu A. H. te je tom perspektivnom kadru zabranjeno pisano komuniciranje putem e-maila u ime muzeja kako ne bi izlagao ustanovu posprdama i sramoti.

Nitko s njime nije htio raditi na recepciji, budući da su se ljudi bojali da će podijeliti s njime i odgovornost. No, o odgovornosti nije bilo ni govora jer mu je supruga bila u upravljačkim tijelima Muzeja. Današnja ravnateljica navodno čuva djecu ovog uspješnog i prodornog mladog para pa nije bilo za očekivati da će poduzeti odgovarajuće korake, niti da će odstupiti od posla za koji nema snage da ga obavlja na način na koji bi trebalo.

Nakon što je kap prelila čašu i više nije bilo moguće zataškavati ovaj slučaj, A. H. je nestao iz muzeja. No, protiv njega nije podignuta kaznena prijava, nije dobio otkaz niti su poduzete ikakve disciplinske mjere. A. H. je osviješteno otišao na korištenje roditeljskog dopusta i vratio se ovih dana na posao u Muzej Apoksiomena.

Vraćanje ovog sumnjivog kadra dovodi se u vezu s mogućnosti utjecaja na suprugu koja je se našla na poziciji šefice ispostave županijskog Upravnog odjela za prostorno uređenje, graditeljstvo i zaštitu okoliša posebno vrijedan kadar u ovo vrijeme tranzicije prostora iz općeg i javnog u privatni.

Muzej Apoksiomena, kojemu su osnivači bili Ministarstvo kulture RH i Grad Mali Lošinj, Ugovorom o prijenosu osnivačkih prava nad Muzejom Apoksiomena kojim je Republika Hrvatska prenijela osnivačka prava nad Muzejom Apoksiomena, u udjelu od 50%, na Grad Mali Lošinj, postao je u cijelosti projekt Grada Malog Lošinja. Između ostaloga to znači da, osim vlastitih prihoda, trošak Muzeja ovisi primarno o proračunskim injekcijama, dakle građana. Ukupni trošak poslovanja prethodne godine u iznosu od 2.030.414 kuna, umanjen za plaću recepcionara na roditeljskom dopustu, daleko je od toga da bude pokriven prihodima vlastitog poslovanja, koji su u 2018. godini iznosili 976.560 kn. Zato odnos prema kriminalu u poslovanju Muzeja Apoksiomena nije pitanje dobre volje gradonačelnice ili ravnateljice muzeja, nego interes svakog poreznog obveznika kojemu je interes da svaka lipa oprihodovana u muzeju završi u pokrivanja troškova poslovanja, a ne privatnim džepovima, navodi se u prijavi.

Slijedom navedenog, a budući da iz dokumentacije u predmetu ne proizlazi da je u postupanju navedenih dužnosnika, a vezano uz poslovanje Muzeja Apoksiomena, bilo utvrđenih nepravilnosti, niti je bilo moguće tražiti da se navodi iz zaprimljene prijave konkretiziraju i pojasne u kontekstu sukoba interesa imenovanih dužnosnika, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Gari Cappelli, elektronička dostava
2. Dužnosnica Ana Kučić, elektronička dostava
3. Podnositelj prijave, putem dostavljene e-mail adrese
4. Objava na internetskoj stranici Povjerenstva
5. Pismohrana